Partiet vil også sænke danskernes el-afgift og fjerne afgiften på grønne biler.

Regeringspartiet Liberal Alliance går nu kort før valget i offensiven på klimaområdet. LA vil oprette en klimaforskningsfond, som skal have tilført 3,7 milliarder kroner om året. Det betyder, at partiet i alt vil bruge 37 milliarder kroner på klimaforskning frem mod 2030.

- Hvis Danmark og verden skal nå i mål med at blive CO2-neutrale i 2050, er det nødvendigt med nye teknologiske løsninger. Nogle af dem er vi tæt på, andre er vi langt fra. Derfor kræves der mere forskning, skriver partiet i en ny klimaplan, der også omfatter en række andre initiativer på klimaområdet.

- Vi kan ikke blive ved med at skubbe problemet, for udfordringen kommer tættere og tættere på, siger LA's formand, udenrigsminister Anders Samuelsen, om baggrunden for udspillet.

Ifølge Anders Samuelsen skal der to ting til, for at Danmark når i mål på klimaområdet.

- Mere af den grønne energi og massiv indsats på forskningsområdet, siger Anders Samuelsen.

V bakker op - hvis pengene kan findes

Hos regeringskollegerne i Venstre hilser man udspillet velkommen.

Hvis pengene kan findes, er det en god idé at forske i klimaet, mener minister.

- Det glæder mig rigtigt meget, at LA også vil gøre noget for klimaet, siger Lars Christian Lilleholt (V), energi- forsynings- og klimaminister, til TV 2.

Men han siger også, at økonomien er afgørende.

- Forudsætningen er, at man kan finde pengene - så er det rigtigt fornuftigt, siger Lars Chistian Lilleholt.

Ingen støtte fra S

LA skal dog ikke regne med opbakning fra Socialdemokraterne. Ifølge partiets politiske ordfører, Nicolai Wammen, ønsker LA også store skattelettelser.

LA skal ikke regne med støtte til klimaplan fra Socialdemokraterne, når LA samtidig ønsker store skattelettelser.

- Det betyder samlet set, at det går udover vores børn, vores sundhed og vores ældre, siger Nicolai Wammen til TV 2.

Klimaplanen fra LA skal bl.a. finansieres ved at øge væksten og beskæftigelsen og ved at slanke den offentlige sektor.

Vil sænke el-afgift

LA's klimaplan indeholder en række andre initiativer. Danskernes el-afgift og el-varmeafgift skal ifølge planen sænkes til det laveste niveau, som EU tillader.

- Danmark har i dag Danmarks højeste el-afgifter, og det er kontraproduktivt. Derfor foreslår Liberal Alliance, at el-afgiften og el-varmeafgiften sænkes til det laveste niveau, som EU tillader, skriver LA i udspillet.

Partiet mener, det vil gøre mere attraktivt at bruge elvarme frem for eksempelvis brændeovne.

LA vurderer, at det vil koste statskassen 4,8 milliarder kroner årligt at gennemføre forslaget.

Desuden vil regeringspartiet have fjernet afgiften på grønne biler. Partiet ønsker som udgangspunkt at fjerne registreringsafgiften på alle biler - men:

- Hvis ikke et flertal i Folketinget ønsker at fjerne hele registreringsafgiften nu, foreslår Liberal Alliance en afskaffelse af registreringsafgiften på grønne biler som et første skridt, hedder det i udspillet.

I alt skønner LA, at udspillet vil koste 85 milliarder kroner frem mod 2030.